Postin yt-neuvottelut iskivät Joensuuhun. Koko Pohjois-Karjalan ainoa Postin toimipiste suljetaan Kauppakadulta. Sulkemisaikataulusta ei ole vielä tietoa.

Kauppakadulla työskentelevät työntekijät ottivat tiedon järkyttyneinä vastaan.

- Kyllä aavistelimme, että kaikki on mahdollista. Me olemme kaikki työskennelleet Postilla tyyliin 30 vuotta, joten onhan tämä aikamoinen isku. Tässä on vähän sanattomana, totesi myyntiesimies Raimo Mertanen.

Postin Joensuun toimipiste työllistää seitsemän henkilöä. Ketään ei ole vielä irtisanottu.

- Ei vielä, mutta en usko, että irtisanomisilmoituksiin menee kovin kauan, Mertanen sanoo.

Posti irtisanoo koko Suomesta yli kolmesataa työntekijää.

- Jatkossa Posti palvelee automaateilla, ja muu toiminta ulkoistetaan jonkin kaupan yhteyteen, Mertanen arvelee.

Lue lisää: Posti irtisanoo yli 300 ja luopuu 77 myymälästä

Muokattu 16.6. kello 16.55: Otsikkoa muutettu